Diari Oficial de la Generalitat Valenciana


Sumari del DOGV 5028, del 15-06-2005 (2005/6121)

ORDE d'11 de maig de 2005, de la Conselleria de Cultura, Educació i Esport de la Generalitat Valenciana, per la qual es regula, amb caràcter provisional, el trasllat d'expedients acadèmics d'alumnes que cursen ensenyances de grau superior de Dansa i de Música.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5028

Data del DOGV
:   15-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6121


Data del document
:   11-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ensenyament superior
    * espectacles
    * música
    * títol d'estudis
    * educació artística

ORDE d'11 de maig de 2005, de la Conselleria de Cultura, Educació i Esport de la Generalitat Valenciana, per la qual es regula, amb caràcter provisional, el trasllat d'expedients acadèmics d'alumnes que cursen ensenyances de grau superior de Dansa i de Música. [2005/M6121]
  
La disposició final primera del Reial Decret 1.463/1999, de 17 de setembre (BOE 29.09.1999) i la disposició final segona del Reial Decret 617/1995, de 21 d'abril (BOE 06.06.1995) pel qual s'establixen els aspectes bàsics del currículum del grau superior de les ensenyances de Dansa i de Música, respectivament, preveu que el Ministeri d'Educació i Ciència, d'acord amb les comunitats autònomes, establirà els documents que siguen necessaris per a acreditar els estudis realitzats pels alumnes i garantir la seua mobilitat.
  
L'aplicació progressiva del grau superior de les ensenyances de Dansa i de Música en tots els centres de l'estat, ha propiciat la mobilitat dels estudiants entre els centres dependents de les administracions educatives de les comunitats autònomes, amb expedients acadèmics que presenten notables diferències quant a la denominació d'assignatures i a la càrrega lectiva de cada una de les especialitats que s'impartixen a la Comunitat Valenciana, els currículums i les proves d'accés de les quals es regulen en els decrets 128/2002, de 30 de juliol (DOGV 06.08.2002) i 132/2001, de 26 de juliol (DOGV 14.08.2001), respectivament.
  
A l'efecte de possibilitar el trasllat d'expedients acadèmics dels alumnes que desitgen continuar estudis en els centres superiors de Dansa i de Música, dependents de la Conselleria de Cultura, Educació i Esport de la Generalitat Valenciana, fins que el Ministeri d'Educació i Ciència procedisca a regular, amb caràcter general, els documents que acrediten els estudis superats pels alumnes, s'ha de establir el procediment en l'àmbit de la Comunitat Valenciana.
  
En virtut d'això, i fent ús de les facultats que em conferix l'article 35 de la Llei 5/1993, de 30 de desembre, de Govern Valencià
  
ORDENE
  
Primer
  
Els conservatoris superiors de Dansa i de Música dependents de la Conselleria de Cultura, Educació i Esport de la Generalitat Valenciana, podran admetre trasllats d'expedients d'alumnes procedents d'altres comunitats autònomes, sempre que disposen de places escolars vacants, una vegada escolaritzats els alumnes que hagen superat la prova d'accés al grau superior en els propis conservatoris i admés les sol·licituds de trasllat d'expedient d'alumnes que cursen estudis en els centres superiors de la Comunitat Valenciana.
  
Segon
  
Els centres superiors de Dansa i de Música de la Comunitat Valenciana podran reconéixer els crèdits superats pels alumnes que, procedents de centres superiors d'altres comunitats autònomes, sol·liciten seguir estudis a la Comunitat Valenciana, prèvia presentació de la documentació següent:
  
a) Sol·licitud de l'interessat/ada dirigida al director/a del centre, fent constar l'especialitat i el curs en què desitja continuar els estudis.
  
b) Expedient acadèmic oficial dels estudis cursats per l'alumne en què conste, fefaentment, el nombre de crèdits superats en cada assignatura.
  
c) Currículum oficial de l'especialitat o especialitats que haja cursat en el centre de procedència.
  
Tercer
  
Els centres superiors de Dansa i Música, dependents de la Conselleria de Cultura, Educació i Esport de la Generalitat Valenciana, únicament reconeixeran els crèdits superats en altres centres en els supòsits següents:
  
1. Assignatures de la mateixa denominació, amb un nombre de crèdits igual o superior que l'assignat en el currículum de l'especialitat vigent a la Comunitat Valenciana.
  
2. Assignatures de distinta denominació i continguts semblants amb un nombre de crèdits igual o superior a l'assignat en el currículum de l'especialitat vigent a la Comunitat Valenciana.
  
Els requisits establits en la present orde per al reconeixement de les ensenyances cursades en centres d'altres comunitats autònomes, s'aplicaran a les assignatures optatives i de lliure elecció.
  
Quart
  
Per al reconeixement d'assignatures de distinta denominació i continguts semblants, la Comissió de Coordinació Pedagògica del centre portarà a efecte el corresponent estudi comparatiu dels continguts de l'assignatura cursada en el centre de procedència i els vigents a la Comunitat Valenciana.
  
La Comissió de Coordinació Pedagògica del centre elevarà al director del conservatori el corresponent informe, que tindrà caràcter vinculant per al reconeixement, o no, de l'assignatura o assignatures.
  
Quint
  
En cap cas es reconeixeran assignatures el nombre de crèdits de les quals siga menor a l'establit en el currículum de l'especialitat vigent a la Comunitat Valenciana. Així mateix, no es reconeixeran assignatures amb continguts diferents dels establits en el currículum vigent a la Comunitat Valenciana.
  
Sext
  
Els conservatoris superiors de Dansa i de Música de la Comunitat Valenciana no admetran trasllats d'expedients d'alumnes que hagen iniciat l'últim curs de carrera.
  
DisposiciÓ final
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN